বরুয়াজানী হাসান উচ্চ বিদ্যালয়ের মাঠ (ইউনিয়ন-কাকরকান্দি, উপজেলা-নালিতাবাড়ী, জেলা-শেরপুর)। তারিখ ৩.৬.২০১৮। রবিবার। দুপুর ১টা ৩০ মিনিট। মাইকে ক্রমানুসারে নাম বলা হচ্ছে। ছাহেরা বেওয়া, স্বামী-মৃত জহুর উদ্দিন; জবেদা বেওয়া, স্বামী-মৃত বাবর আলী; মোছা. করফুলি বেওয়া, স্বামী-মৃত রহিম উদ্দিন; মালতি রাকসাম, স্বামী-মৃত চটপাথাং; দিলমনি রাকসাম, স্বামী-মৃত অমর দিও। এ রকম ২৫ জন মৃত স্বামীর ‘জীবিত স্ত্রী’ আমাদের সামনে বসা। নালিতাবাড়ী উপজেলা আওয়ামী লীগের সভাপতি বীর মুক্তিযোদ্ধা পল্গাটুন কমান্ডার জিয়াউল মাস্টারসহ পার্টির নেতৃবৃন্দ, উপজেলার সরকারি কর্মকর্তাবৃন্দ এবং কাকরকান্দি ইউনিয়নের চেয়ারম্যান শহিদুল্লাহ তালুকদার। আমরা সবাই এই বিধবাদের সামনে উপস্থিত।